অত্যন্ত গুরুত্বপূর্ণ একটি পদক্ষেপ করার জন্য কেন্দ্রীয় আইন কমিশন নরেন্দ্র মোদী সরকারকে প্রস্তাব দিয়েছে। একটি সর্বভারতীয় সংবাদ মাধ্যমের সূত্রে জানা যাচ্ছে, সেই প্রস্তাবে বলা হয়েছে, সমস্ত ধর্মমত নির্বিশেষে বিয়ের ৩০ দিনের মধ্যে বিয়ের নিবন্ধিকরণ বাধ্যতামূলক হওয়া উচিত। যদি জন্ম এবং মৃত্যুর মতো বিয়ের রেজিস্ট্রেশনও বাধ্যতামূক হয়, তা হলে গোপনে বিয়ের কোনও অস্তিত্বই আর থাকবে না। 
কমিশনের কাজই হচ্ছে সরকারকে জটিল আইনি ইস্যুগুলিতে পরামর্শ দেওয়া। গত ১৬ ফেব্রুয়ারি আইনমন্ত্রক বিয়ের রেজিস্ট্রেশন সংক্রান্ত বিষয়টি নিয়ে কমিশনকে একটি রিপোর্ট জমা দিতে বলেছিল। 
অবশেষে সেই বিষয়ে তাদের মতামত জানাল কমিশন। তারা প্রস্তাব রেখেছে, বিয়ের পরে বিনা কারণে বিয়ের রেজিস্ট্রেশনে দেরি করলে ৩০ দিনের পরবর্তী দিনপ্রতি ৫ টাকা করে জরিমানা করা হবে। তা ছাড়া রেজিস্ট্রেশনের সময় ভুল তথ্য দেওয়া হলেও তার জন্যও জরিমানা করা হবে। 
এই আইন সমস্ত ধর্মমত নির্বিশেষে চালু করার কথা বলা হয়েছে কমিশনের প্রস্তাবে। যদিও এআইএমপিএলবি (অল ইন্ডিয়া মুসলিম পার্সোনাল ল বোর্ড) এই আইনের বিরোধিতা করতে পারে বলে জানা গিয়েছে। সূত্রের খবর, এই বোর্ডের মতে কোনও নিকাহকে শুধু রেজিস্ট্রেশন না থাকার কারণে অবৈধ ঘোষণা করা যায় না। এটা শরিয়া আইনের পরিপন্থী। শরিয়া কোর্ট ছাড়া অন্য কারও অধিকার নেই একটি নিকাহকে অবৈধ ঘোষণা করার। 
কমিশন জানিয়েছে, স্বাধীনতার পর থেকে লিঙ্গ বৈষম্য রুখতে নানারকম পদক্ষেপ করা হয়েছে। কিন্তু যেহেতু বিয়ের রেজিস্ট্রেশন বাধ্যতামূলক নয়, তাই ভুয়ো বিয়ের মতো ঘটনা ঘটেছে এবং মেয়েরা প্রতারিত হয়েছে। বিশেষ করে ভারতের স্থায়ী বাসিন্দা নয়, এমন ক্ষেত্রে এই ধরনের ঘটনা আকছাড় ঘটছে। এই নিয়ম চালু হলে সবক্ষেত্রেই পরিস্থিতি নিয়ন্ত্রণে আনা সম্ভব হবে। বহুবিবাহ, নাবালিকা বিবাহের মতো সামাজিক সমস্যাকে মোকাবিলা করা যাবে। এই নিয়ম চালু হয়ে গেলে যে সব দম্পতির কাছে বিয়ের সার্টিফিকেট থাকবে না তারা বড় ঝামেলায় পড়বে।